|  |
| --- |
| **1 Pet. 1:22-25****“ŉ Permanente liefdeslewe.”***Andries Burger, GK Pinetown, 24 Mei 2020 (week 9 van Covid-19 grendeltyd)* |

*Sing: Lied 164:1; Ps. 31:5, 17 (T), Loof Hom met die tromme!; Sb. 9-3:1 (Lied235);*

Deur Petrus se brief gee God moed aan gelowiges wat onreg verduur en swaarky in lyding. Hy doen dit deur ons te leer en te herinner dat God ons ŉ nuwe lewe gegee het deur die opstanding van Christus.

Kom ons lees vandag **<< 1 Pet. 1:22-25. >>**

Hierdie gedeelte staan natuurlik in konteks van wat Petrus tot nou toe geskryf het.

Onthou jy nog wat ons sover gelees het in 1 Petrus 1?

God het gelowiges gekies en bestem om deur die Heilige Gees aan Hom gehoorsaam te wees en om deur die bloed van Jesus Christus van sonde verlos te wees. (v.2)

Deur Jesus se opstanding het Hy ons ŉ nuwe lewe geskenk met die allerwonderlikste erfenis wat reeds gereed is en in die hemel vir ons bewaar word, terwyl ons bewaar word omdat ons in Jesus glo. (v. 3-5)

Ons vreugde hieroor is so baie dat geen beproewing dit van ons kan steel nie. (v.6-7)

Inteendeel, deur geloof in Christus het ons reeds deel aan die saligheid en daarom leef ons in hierdie nuwe lewe met ŉ onuitspreeklike blydskap. (v. 9)

Met dit as basis gee Petrus aanwysings, opdragte oor hoe ons hierdie nuwe blydskap lewe moet uitleef. Ons het reeds op drie daarvan gefokus verlede week.

Om jou lewe te vestig op die genade wat jy gaan ontvang met Jesus se wederkoms. (v. 13).

Om heilige te lewe- weg van die sonde af en gefokus op God se eer. (v. 14-16)

Om in eerbied te lewe vir God wat elke mens sal oordeel volgens ons dade. (v. 17‑21)

Vandag fokus ons op die vierde aanwysing of opdrag in ons nuwe lewe –

 Om ander gelowiges hartlike en vurig lief te hê. (v. 23c)

Behalwe dat dit bloot deel moet wees van ons nuwe lewe, gee Petrus twee spesifieke redes vir ons hartlike en vurige liefde vir mekaar.

v.22 NOUDAT ons ons gereinig het deur gehoorsaam te wees aan die waarheid, daarom moet ons mekaar hartlik en vurig liefhê.

v.23 Ons moet mekaar hartlik en vurig liefhê WANT ons is immers wedergebore uit die onverganklike saad van God se Woord.

Uit die manier hoe hy dit stel is dit duidelik dat een rede mét ons gebeur sonder dat ons deelneem (ons is wedergebore),

maar by die tweede rede wat Petrus eerste noem, is dit ons wat dit laat gebeur, of dat ons ten minste deelneem om dit te laat gebeur (ons reinig onself deur gehoorsaamheid).

 Ek wil eers op die wedergeboorte rede fokus en dan op die reiniging.

Na die sondeval is alle mense geestelik dood in ons sonde en oortredings, so beskryf Paulus dit in Ef. 2:1.

Maar dan lees ons in v.5, dat, *“5Deur sy groot liefde het Hy, (God) ons wat dood was as gevolg van ons oortredings, saam met Christus lewend gemaak.”*

Dit is presies wat Petrus gesê het nie waar nie, dat God ons ŉ nuwe lewe geskenk het deur die opstanding van Jesus Christus uit die dood.

Ons het geen bydra gemaak nie, ons was dood ... en ŉ lyk kan niks doen nie; dit kan nie kies om lewendig te word of vra om lewendig gemaak te word nie; ŉ dooie kan nie kies om sy hart vir die Here te gee en te glo nie.

Eers nadat God ons lewendig gemaak het in wedergeboorte, dan werk Hy dit in ons om te kan glo, en dan eers glo ons.

Dit is nie ek wat so sê nie, God sê dit in sy Woord – Joh. 1:12, 13, *12Maar aan almal wat Hom aangeneem het, dié wat in Hom glo, het Hy die reg gegee om kinders van God te word.”*

Dit klink amper asof ons dit gedoen het, maar lees nou verder, *“13Hulle is dit nie van nature nie, nie deur die drang van 'n mens of die besluit van 'n man nie, maar hulle is uit God gebore.”* God het ons weer gebore - wedergebore...

Petrus sê verder dat ons nie uit verganklike saad gebore is nie, maar uit onverganklike saad. Die saad waaruit ons wedergebore is, kan nie sleg word en vergaan nie, dit is onverganklik, dit verloor nie lewenskrag nie.

Soos God onverganklik is, soos Jesus en sy offer vir ons sonde onverganklik is, so is die saad van ons wedergeboorte onverganklik.

 Wat is hierdie saad? Die lewende en ewige Woord van God. (v. 23)

Die Heilige Gees gebruik die lewende en ewige Woord van God, die Bybel as saad om die wedergeboorte in mense te werk wat nog hulpeloos dood is in sonde.

Die saad van wedergeboorte is nie mense se treffende woorde of slim argumente oor die Bybel nie, dit is nie eers wonderwerke of geloofsgenesings nie.

Daardie is dinge wat God dalk kon gebruik om iemand se aandag te trek,

maar dit is deur sy Woord, wat in die Bybel opgeteken is, dat God die wedergeboorte werk.

 Ons lees in Heb. 4:12 dat, *“Die woord van God lewend en kragtig is.”*

Die Woord van God en die Heilige Gees wat dit geïnspireer het, kan ons nie van mekaar losmaak nie.

Deur die letters en woorde en die grammatika wat die Gees deur mense laat opskryf het op die bladsye van die Bybel, is dit God self wat aan die woord is, God self wat aan die werk is.

Die Bybel is nie maar mense se woorde oor God, soos ons by mense hoor wat hulleself nog die naam van kerk van Christus aanmatig nie.

Ons moet seker maak dat ons die Woord van God saai soos Hy dit gee en nie afgewater om die samelewing se ore te streel nie.

Kerke en gemeentes los van God se Woord is los van die onverganklike saad van wedergeboorte en los van die nuwe lewe in Christus.

Die mens en al ons wonderlikste dinge en idees en boodskappe is soos gras wat vandag hier is en more verbrand,

 *“maar die Woord van die Here bly vir ewig.”*

En daarom sê Petrus, omdat gelowiges wedergebore is, moet ons mekaar van harte vurig liefhê.

Deur die wedergeboorte en geloof het God ons nou ŉ nuwe lewe gegee deur Christus se opstanding.

 Ons is nou kinders van God en daarom moet ons God se ander kinders liefhê.

Is jy wedergebore?

Toets dit aan jou liefde vir ander gelowiges in die gemeente, ander gelowiges uit enige ander volk, en taal, uit elke ras.

Petrus gee ŉ tweede rede waarom ons mekaar moet liefhê en dit is omdat ons ons gereinig het deur gehoorsaamheid aan die waarheid (v. 22).

In die oorspronklike staan daar dat ons ons siel gereinig het.

In die Bybel beteken “siel” gewoonlik jou hele wese – gees en liggaam alles, soos wanneer ons in Ps. 103 *“Loof die Here, o, my siel”* sing.

Dit is wat Petrus hier kan bedoel, maar meer waarskynlik bedoel hy dat ons ons binnekant skoongemaak het – jy sal Petrus se oorspronklike woord “psige” herken soos ons dit in “sielkunde” gebruik.

Voor wedergeboorte en sonder geloof is die mens se hart donker, sleg en vuil. Vol sonde van selfsug en inhaligheid en jaloesie. Dit is onmoontlik om ander mense van harte en ywerig lief te hê.

Iemand sou nog steeds baie goeie dinge vir ander mense kon doen (soos om kos te gee, en water aan te ry, noem maar op...) –

maar jy doen dit omdat dit “die regte menswaardige ding is om te doen” of omdat dit jou self laat goed voel, of omdat jy dink dat dit vir jou voordeel inhou in hierdie lewe (wat jy gee sal jy terugkry) of in jou guns sal tel na jou dood.

 Al gee so iemand baie aan ander, gaan dit uiteindelik oor homself.

Dit is geveinsde liefde – dit lyk aan die buitekant soos liefde vir iemand anders, maar eintlik is daar ;n ander rede wat meer met jouself te doen het.

Maar gehoorsaamheid aan die waarheid van God maak ons psige skoon.

Hierdie gehoorsaamheid hou twee dinge in.

In die eerste plek beteken dit dat ons glo – en so gehoorsaam is aan die waarheid van die evangelie. Soos Petrus in Hand. 15:sê, dat die Heilige Gees ons harte deur geloof reinig.

Deur geloof in Christus kry ons deel aan sy volmaakte sondelose lewe, deur geloof kry ons deel aan die verlossing van die skuld en die mag van sonde oor ons. Deur geloof word die vuil van sonde en selfsug skoongemaak.

Die tweede betekenis is dat gehoorsaamheid aan die waarheid van God se voorskrifte ons harte, ons lewe skoonmaak. Soos wanneer ons praat van ŉ “skoon lewe”.

Petrus sê dus dat omdat ons geloof in Christus en ons gehoorsaamheid aan God se wet ons skoongemaak het van sondige selfsug, daarom moet ons mekaar van harte en vurig liefhê.

Is jy skoongemaak deur geloof en gehoorsaamheid van God se waarheid?

Toets dit aan jou liefde vir ander gelowiges in die gemeente, ander gelowiges uit enige ander volk, en taal, uit elke ras.

Die redes saamgevat is dus dat gelowiges wedergebore is en dat ons ons psige skoongemaak het deur geloof en gehoorsaamheid en DAAROM moet ons mekaar hartlik en vurig liefhê.

Die liefde wat Petrus van praat is daardie liefde waar jy jouself opoffer vir die een wat jy lief is. Soos ŉ ma wat honger ly omdat sy die laaste kos vir haar kind gegee het, soos die verpleegster wat iemand versorg al is daar gevaar om self dodelik siek te kan word.

Die beste voorbeeld is God se selfopofferende liefde wat ons so duidelik sien in Jesus Christus.

Hy het sy hemelse heerlikheid prysgegee, hy het sy lewe gegee sodat mense wat besig was om Hom te haat met God versoen kon word.

 Die Vader het sy Seun verlaat en gestraf sodat ons weer sy kinders kan word.

Dit was nie nodig nie, Hy kon ander besluit het, maar dit is wat opofferende liefde is.

Dit is die liefde wat ons vir ander gelowiges moet hê, se Petrus.

Hoekom? Want ons is wedergebore en het ons gereinig deur geloof en gehoorsaamheid.

Dit is wat Jesus ook gesê het in Joh. 13:34, *“34Ek gee julle 'n nuwe gebod: julle moet mekaar liefhê. Soos Ek julle liefhet, moet julle mekaar ook liefhê.”*

Ons moet mekaar van harte liefhê – die opoffering vir mekaar moet opreg en eerlik wees, dit moet van binne af kom.

Ons moet mekaar ywerig liefhê – ons opoffering vir mekaar moet geesdriftig, opgewonde, fluks wees.

Is dit hoe ons mekaar liefhet?

As ek na myself kyk en ek kyk na ons as gemeente, dan sien ek baie liefde.

Maar ek wonder, is dit nie dalk meer vriendskap liefde nie?

Liefde wat darem nie te veel opoffering vra nie. Liefde met die tyd wat ons oor het nadat ons eers al ons eie dinge afgehandel het. Liefde wat hou vir solank as wat die ander jou darem met dieselfde vriendskaplikheid lief het.

Daar is natuurlik voorbeelde van mense in ons midde wie se liefde van hartlikheid en ywer getuig.

Daarvoor moet ons die Here dank en hulle voorbeeld volg, en saam met hulle aanhou groei daarin.

Vergelyk dit met jou liefde vir jou gesin, jou kinders, jou ouers.

Dit is te verstane en sekerlik nie verkeerd dat daar ŉ dieper liefde in ons gesin en familie sal wees nie, maar is die verskil regtig in lyn met wat God leer?

 Het ek en jy ander gelowiges so lief as wat Jesus vir my en vir jou is?

Is ons lief wees vir mekaar sigbaar in die manier wat ons omgee vir mekaar terwyl ons mekaar nie kan ontmoet nie?

 Hoe weet ander in die gemeente in hierdie grendeltyd dat ek en jy so lief is vir hulle?

Deur Petrus se brief leer die Heilige Gees ons dat gelowiges wedergebore is uit die onverganklike saad van die lewende en ewige Woord van die Here.

Hy leer verder dat ons deur geloof en gehoorsaamheid aan God se waarheid ons psige, ons denke, ons harte reinig.

En dat ons vir hierdie twee redes daarom ander gelowiges hartlik en ywerig moet liefhê.

Luister saam na wat die Heilige Gees ons vandag, mag die Hy ons voorgaan en daartoe in staat stel.

Hoe gaan ek en jy ons hartlike en vurige liefde vir ander gelowiges uitleef in die week wat voorlê?

Amen